Bratislava 6. septembra 2014 AKTUALIZOVANÉ (TASR/HSP/Foto:TASR)
Slovenská republika sa podľa Danka musí stať znova štátom, ktorý si nielen plní zahraničné povinnosti, ale dokáže pomôcť občanom a nešikanuje ich
Základným odkazom dnešného 19. mimoriadneho snemu Slovenskej národnej strany (SNS) na Táloch v Nízkych Tatrách je podľa predsedu Andreja Danka popri zvolení nových podpredsedov snaha o slušnú, hrdú, dôstojnú vlasteneckú politiku a obnovenie silného štátu.
"Personálnym doplnením podpredsedov dávame všetkým záujemcom jasný signál, že slušná vlastenecká politika sa dá robiť slušne, hrdo, dôstojne bez uniforiem, nadávok, agresivity a alkoholu. Vlastenecká politika je alternatívou pre každého, kto poškuľuje po zmene na Slovensku," zdôraznil predseda SNS.
Slovenská republika sa podľa Danka musí stať znova štátom, ktorý si nielen plní zahraničné povinnosti. "Máme svoju vlajku, najkrajšiu hymnu, predstaviteľov, ale strácame štátnosť. Nebojím sa povedať, že prichádzame o štát. Musí sa vrátiť štát, ktorý nebude tyran, ale bude pomáhať občanom, nie ich šikanovať," prízvukoval.
"Ukazuje sa, že štát potrebuje jasné kompetencie a pozície vo vzťahu k súkromnému sektoru a musí ukázať silný prst finančným skupinám, pole ich pôsobiska. Dnes prakticky neexistuje, lebo si neplní elementárne povinnosti v hospodárskej, sociálnej, zdravotnej oblasti. Nezabezpečuje rozvoj kultúry či športu," pokračoval.
Prvým ráznym krokom by podľa neho mal byť návrat strategických podnikov do rúk štátu. "Prestaňme si nahovárať, že štát je zlý gazda a len súkromník je dobrý hospodár. Pokiaľ stratíme všetky vplyvy na strategické podniky, nebudeme mať zdroje na rozvoj. Dnes sa dôchodca ani chorý človek nemôže spoľahnúť na štát," dodal predseda SNS.
Podľa hovorkine strany chceli delegáti na sneme zvoliť za podpredsedov tie osobnosti, od ktorých očakávajú, že dokážu efektívne podporiť novú líniu strany
Dlhoročný člen Slovenskej národnej strany (SNS) Rafael Rafaj na dnešnom sneme prišiel o post podpredsedu strany. Prvým podpredsedom SNS sa stal bývalý europoslanec Jaroslav Paška, ďalšími podpredsedami bývalý minister pôdohospodárstva Vladimír Chovan, zakladajúci člen SNS, bývalý poslanec a historik Anton Hrnko, bývalý štátny tajomník Ministerstva zdravotníctva za SNS Štefan Zelník a ako nová tvár právnička a ústredná tajomníčka SNS Martina Stodolová. Pre TASR to potvrdila hovorkyňa SNS Zuzana Kohútková.
Časť národniarov podľa informácií TASR vyčítala Rafajovi jeho vystúpenie na spomienkovej akcii v máji na Bradle v replike dobovej uniformy Milana Rastislava Štefánika, podľa Kohútkovej však na sneme priama kritika týmto smerom nezaznela.
Delegáti podľa nej jednoducho chceli zvoliť za podpredsedov tie osobnosti, od ktorých očakávajú, že dokážu efektívne podporiť novú líniu strany a presadili sa tí, ktorí boli napokon zvolení.
Snem dnes zmenil stanovy strany a vytýčil aj ideovú líniu SNS pred nadchádzajúcimi komunálnymi voľbami.
Predseda Andrej Danko predniesol správu o ekonomickej a politickej stabilizácii Slovenskej národnej strany, nasledovala novela stanov, na základe ktorej bude strana každoročne udeľovať cenu Martina Rázusa. "Chceme tým dať najavo, že SNS sa vracia k hodnotám svojich zakladateľov," podčiarkol pre TASR Danko.
Strana chce vypracovať program, ktorého výsledkom bude posilnenie pozície štátu s cieľom starostlivosti o tých, ktorí pomoc potrebujú a sami si ju garantovať nevedia
Dnešný národniarsky snem na Táloch bude voliť nových podpredsedov strany, meniť stanovy a vytýči aj ideovú líniu SNS pred nadchádzajúcimi komunálnymi voľbami. Pre TASR to uviedol predseda SNS Andrej Danko.
"Prvým bodom je správa predsedu SNS o ekonomickej a politickej stabilizácii Slovenskej národnej strany a vysporiadaní sa s čiernym obdobím SNS," avizuje Danko. Nasledovať by mala novela stanov. "Jeden z hlavných bodov je cena Martina Rázusa, ktorú budeme udeľovať raz za rok. Chceme tým dať najavo, že SNS sa vracia k hodnotám svojich zakladateľov," podčiarkol líder národniarov.
Z politického hľadiska bude podľa neho významná voľba podpredsedov strany. "Chcem navrhnúť ľudí, ktorí boli pri vzniku SNS, ľudí, ktorí boli dlhé roky v SNS a nemali škandály, ale aj ľudí, ktorí sú noví a môžu SNS niekam posunúť," povedal Danko.
Snem bude riešiť aj ideové otázky. "SNS chce byť hrdou a vlasteneckou stranou stredného stavu. Nebojíme sa osloviť voličov Smeru-SD, ale aj voličov pravice, najmä príslušníkov živnostenského stavu," vyhlásil predseda SNS.
"Chceme vypracovať program, ktorého výsledkom bude posilnenie pozície štátu s cieľom starostlivosti o tých, ktorí pomoc potrebujú a sami si ju garantovať nevedia," dodal. Na to však Slovensko potrebuje zdroje, ktoré podľa Danka odchádzajú do zahraničia v podobe dividend zo strategických podnikov.
"Štát musí získať naspäť strategické podniky. Je hriech, ak dnes Slovenské elektrárne majú byť české," naznačil Danko. "Chceme dať jasný odkaz aj v boji s korupciou," dodal s tým, že v tejto oblasti jeho strana pristupuje rovnako ku kauzám svojich bývalých členov, ako k členom iných politických strán. Snem by mal vypracovať aj podmienky a limity pre členov SNS, ktorí by rokovali o vstupe do "akejkoľvek koalície".
mž